มื้อนี้พี่ชายชวนมาลองกิน เห็นบอกว่ามากินหลายครั้งแล้วรู้สึกรสชาติดี ช่วงก่อนหยุดยาวสงกรานต์เลยขอลองซะหน่อย

เท่าที่ทราบคร่าวๆ คือเชฟมดเคยเป็นเชฟในโรงแรมมาก่อน ตามกำแพงร้านก็มีใบประกาศนียบัตรการันตีอยู่พอสมควร

เป็นร้านอาหารที่ตัวร้านเหมือนอยู่ในบ้านแฮะ (ไม่ได้สังเกตว่าข้างๆ ร้านเป็นบ้านหรือว่าเป็นอาคารพาณิชน์) ด้านหน้าร้านมีที่นั่งกับหญ้าเทียม แต่ไม่รู้ว่าให้นั่งรึเปล่านะครับ :D  ร้านขนาดไม่ใหญ่มาก มีโต๊ะประมาณ 12 โต๊ะ ในร้านดูสว่างและสะอาดมากครับ มีบางโต๊ะจะใช้เป็นเก้าอี้โซฟาสีแดงตัวใหญ่ๆ ดูเก๋ดี
มื้อนี้ไปกินกันหลายคนกับที่บ้าน เลยได้ลองสั่งหลายอย่างตามนี้

- ขนมปังกระเทียม (85.-) เสิร์ฟมาอย่างหอมเลย ขนมปังทำมาแบบกรอบนอกนุ่มในดีมากๆ ชอบครับ แนะนำให้สั่ง

- ขนมปังชีสปู (155.-) ทานกับซอส salsa อร่อยดีครับ แต่ส่วนตัวแล้วผมชอบขนมปังกระเทียมมากกว่าครับ

- สลัดปูนิ่ม เสิร์ฟมาจานใหญ่เหมือนกัน ได้ปูนิ่มทอดมาใหม่ๆ 1 ตัว วางแปะไว้ด้านบน จานนี้ธรรมดาๆ ครับ

- ซี่โครงหมูบาร์บีคิว เนื้อค่อนข้างชุ่มฉ่ำ กินกับมันบด อร่อยถูกใจ

- สเต็กทูน่า จานนี้พี่ชายสั่ง ผมไม่ได้ลองแย่งกิน

- สปาเก็ตตี้หมึกดำเนื้อปู (250.-) จานนี้น่าจะถูกใจสุดในบรรดาสปาเก็ตตี้ที่สั่งวันนี้ ให้ 4.5 ดาวสำหรับเมนูนี้ครับ

- สปาเก็ตตี้หมึกดำปลาเก๋า (220.-) เป็นสปาเก็ตตี้ผัดกับน้ำมันมะกอกและพริกแห้ง แล้วใส่ปลาเก่าชุปแป้งทอด ผมชอบสปาฯ เนื้อปูมากกว่า จานนี้รสชาติอาจจะยังไม่จัดจ้านพอ

- สเต็กทูน่า (390.-) ตกแต่งมาน่ากินดีครับ สำหรับจานนี้ราคาค่อนข้างสูงเหมือนกัน ส่วนตัวแล้วรสชาติยังไม่โดนแฮะ

- เครื่องดื่มพวกโซดาต่างๆ ลองสั่งมา 3 สี 3 รสซะเลย บลูโซดา, สตรอเบอรี่โซดา, แอปเปิ้ลโซดา (65.-) สดชื่นอร่อยดีครับ ชอบทุกรสเลย

- White Chocolate Cheese Cake (95.-)

- Chocolate Mousse (85.-) ทีแรกคิดว่าเป็น Banoffee ซะอีก เห็นมีกล้วยเป็นส่วนประกอบ อร่อยครับแต่ยังไม่ถึงกับติดใจมาก


ค่าเสียหายมื้อนี้ออกมาประมาณ 2,300 บาท (ผู้ใหญ่ 4 เด็ก 2) ราคาไม่เบาเหมือนกัน แต่ก็สั่งเยอะมากด้วย รสชาติอาหารโดยรวมอร่อยดีครับมื้อนี้ ถ้าขับผ่านมาแถวนี้ก็คงแวะร้านนี้เป็นที่พึ่งยามหิวได้เลย